**ŠKOLSKÝ PORIADOK**

ŠKOLSKÝ PORIADOK je súhrn noriem spolužitia celého školského kolektívu žiakov, rodičov a pracovníkov školy. Dôsledné plnenie týchto noriem je základnou povinnosťou všetkých. Riaditeľstvo školy vydáva tento školský poriadok, ktorý je platný od 1. septembra 2019. Každý žiak má zabezpečené slobodné využívanie svojich práv. Zároveň má však povinnosť riadiť sa podľa schválených pravidiel tohto školského poriadku.

**Čl. 1 ORGANIZÁCIA**

Vyučovanie je organizované podľa rozvrhu hodín, ktorý je schválený riaditeľkou školy. Rozvrh hodín je v každej triede podpísaný riaditeľkou školy. Začiatok vyučovania je o 8.00 hod. Vyučovacia jednotka trvá 45 minút, začína a končí zvonením. Prestávky medzi vyučovacími hodinami sú 5 a 10 minútové, veľká prestávka nasleduje po tretej vyučovacej hodine a trvá 20 minút.

Vyučovanie: 1. hodina: 8.00 – 8.45

 2. hodina: 8.55 – 9.40

 3. hodina: 9.50 – 10.35 Prestávka 20 minút

 4. hodina: 10.55 – 11.40

 5. hodina: 11.50 – 12.35

 6. hodina: 12.40 – 13.25 Prestávka 30minút

 7. hodina: 13:55 – 14:35

Prevádzka ŠKD: Ranná činnosť: 6:15 – 7:45

 Poobedňajšia činnosť: 11:40 - od15:45 do 16.20 – podľa denného rozpisu

**Príchod žiakov do školy**

1. Žiaci prichádzajú na vyučovanie tak, aby pred začiatkom hodiny boli na svojom mieste s pripravenými učebnými pomôckami. Do školy prichádzajú o 7.45 hod. hlavným vchodom. Vo vestibule vyčkajú príchod dozor konajúceho učiteľa a za jeho sprievodu sa presunú k jednotlivým šatniam. Vyučovanie sa začína o 8.00 hodine. Budova školy sa ráno o 8.00 hodine uzavrie.

 2. Po príchode do školy žiaci odchádzajú do šatní, kde sa prezujú do zdravotne vyhovujúcej obuvi a bez akéhokoľvek zdržiavania odídu do tried. Prezuvky si žiaci nechávajú v osobitnom vrecúšku zavesené v šatni. Týždenník prekontroluje uloženie vecí, šatňu 3 minúty pred zvonením uzamkne a kľúč počas vyučovania ponechá v triede.

3. Ak sa žiak oneskorí na vyučovanie, vstup do budovy mu bude umožnený až o 8.45.

**Odchod žiakov zo školy**

1. Po skončení poslednej vyučovacej hodiny si každý žiak uloží svoje veci do tašky, upraví si svoje miesto a okolie od nečistôt a vyloží si stoličku na lavicu.

2. Na pokyn učiteľa žiaci opustia triedu, zoradia sa a pod vedením učiteľa odídu do šatne. V šatni sa žiaci prezujú, oblečú a opustia školskú budovu. Celý odchod je disciplinovaný a usporiadaný.

3. Po skončení vyučovania idú žiaci ihneď domov. Zdržiavať sa bez dozoru v budove školy a v jej areáli nie je dovolené.

4. Žiak nesmie svojvoľne opustiť budovu školy.

5. V priebehu vyučovania odchádza zo školy len v sprievode rodiča alebo zákonného zástupcu. Svoj odchod hlási vyučujúcemu, ktorý sa osobne presvedčí o prítomnosti zákonného zástupcu.

**Čl. 2 DOCHÁDZKA ŽIAKOV DO ŠKOLY**

**Ospravedlnená neúčasť žiaka**

 Za ospravedlnenú neúčasť žiaka na výchovno-vzdelávacom procese sa uznáva najmä:

- choroba žiaka,

- lekárom nariadený dočasný zákaz jeho dochádzania do školy,

- mimoriadne nepriaznivé podmienky počasia,

- náhle prerušenie premávky prostriedkov hromadnej dopravy,

- mimoriadne závažné udalosti v rodine žiaka,

- účasť žiaka na reprezentácii školy,

 - účasť žiaka na zahraničných výmenných a relaxačných pobytoch, exkurziách a pod. súvisiacich s výchovno-vzdelávacím procesom.

 **Uvoľňovanie žiaka z vyučovania na žiadosť rodiča**

1. Zákonný zástupca môže písomne požiadať triedneho učiteľa o uvoľnenie svojho dieťaťa z vyučovania na 2 dni z rodinných dôvodov maximálne 5 dní za polrok. Písomnú žiadosť podá triednemu učiteľovi, ktorý o tom informuje riaditeľa školy. Triedny učiteľ o chýbaní žiaka informuje osobne aj ostatných vyučujúcich v triede.

2. Zákonný zástupca môže písomne požiadať riaditeľa školy o uvoľnenie svojho dieťaťa z vyučovania na viac ako 2 dni z rodinných dôvodov. Písomnú žiadosť podá riaditeľovi školy, ktorý o tom informuje triedneho učiteľa. Triedny učiteľ o chýbaní žiaka informuje osobne aj ostatných vyučujúcich v triede.

**Uvoľňovanie žiaka na súťaže**

1. Vedomostné a športové súťaže organizované školou, zriaďovateľom príp. inými školami sa sú neoddeliteľnou súčasťou vyučovania.

2. Pokiaľ sa súťaže organizujú mimo budovy školy, môžu sa ich žiaci zúčastniť len na základe informovaného súhlasu zákonného zástupcu, ktorý ho poskytne na celý školský rok na úvodnom plenárnom zasadnutí rodičov.

3. Žiak sa po skončení súťaže v sprievode učiteľa vráti do školy a až potom môže odísť domov. Žiak je zároveň povinný zistiť si domáce úlohy a doplniť si preberané učivo z predmetov, na ktorých sa nezúčastnil.

**Uvoľňovanie žiaka na lekárske vyšetrenie**

1 Triedny učiteľ môže na základe písomnej alebo osobnej žiadosti zákonného zástupcu uvoľniť žiaka z vyučovacej hodiny na lekárske vyšetrenie, pokiaľ ho nemožno vykonať v čase mimo vyučovania. Ak triedny učiteľ žiaka uvoľní počas vyučovania, zákonný zástupca je povinný prísť osobne a podpísať potvrdenie o tom, že žiaka berie z vyučovania.

2. Triedny učiteľ ospravedlní 1-dňovú neprítomnosť žiaka písomne zdôvodnenú zákonným zástupcom maximálne 5x za polrok. Žiak je povinný zistiť si domáce úlohy a doplniť si učivo z predmetov, na ktorých sa nezúčastnil.

**Neprítomnosť žiaka pre chorobu**

1. V prípade ochorenia sa žiak nezúčastňuje vyučovania a zapisuje sa jeho neprítomnosť do triednej knihy. Zákonný zástupca má povinnosť najneskôr do 2 dní oznámiť triednemu učiteľovi dôvod vymeškania dieťaťa zo školy.

2. V prípade podozrenia zo záškoláctva triedny učiteľ kontaktuje zákonných zástupcov po dvoch dňoch neprítomnosti žiaka (keď to dovtedy neoznámia).

3. Ak neprítomnosť žiaka trvá viac ako 3 po sebe nasledujúcich pracovných dní, vyžaduje triedny učiteľ vždy lekárske potvrdenie o chorobe žiaka alebo iný úradný doklad potvrdzujúci odôvodnenosť žiakovej neprítomnosti v škole. Tento doklad doručí zákonný zástupca triednemu učiteľovi najneskôr do 2 dní od nástupu žiaka do školy.

4. Zákonný zástupca môže žiaka ospravedlniť maximálne na dobu 3 dni po sebe.

5. Žiak je povinný doplniť si učivo z predmetov na ktorých sa nezúčastnil.

7. Ak žiak vymešká počas polroka viac ako 50% z vyučovania a počet známok z predmetu neumožňuje uzavrieť klasifikáciu, môže byť na podnet riaditeľa školy (na návrh vyučujúceho) komisionálne preskúšaný.

8. V prípade vážneho ochorenia, keď zo zdravotných dôvodov nemôže žiak dochádzať do školy, riaditeľ školy na základe písomnej žiadosti zákonných zástupcov a vyjadrenia všeobecného lekára pre deti a dorast, rozhodne o individuálnom vzdelávaní.

**Postup školy v prípade riešenia neospravedlnených hodín**

1. Vyučovacie hodiny, za ktoré žiak neprinesie lekárske alebo rodičovské ospravedlnenie do 2 dní od nástupu na vyučovanie sa evidujú ako neospravedlnené a vyznačia sa v triednej knihe.

2. Do triednej knihy sa zapisujú aj neskoré príchody žiaka na prvú vyučovaciu hodinu, nedovolené opustenie budovy školy počas vyučovania, ale aj bezdôvodná neprítomnosť na kultúrnych, športových a iných aktivitách organizovaných školou počas vyučovania ako aj na triednických hodinách.

3. Vymeškané hodiny sa mesačne spočítajú a evidujú ako ospravedlnené alebo neospravedlnené hodiny.

4. Ak počet neospravedlnených hodín presiahne 5 vyučovacích hodín, triedny učiteľ informuje o tejto skutočnosti riaditeľa školy a zákonných zástupcov, pozve ich preukázateľným spôsobom (písomne) na pohovor, z ktorého vyhotoví Záznam o pohovore.

5. Ak počet neospravedlnených hodín je väčší ako 15 h v mesiaci, triedny učiteľ vyplní príslušné oznámenie o zanedbávaní povinnej školskej dochádzky žiaka, ktoré riaditeľ školy pošle obci, v ktorej má žiak trvalé bydlisko a ÚPSV a R.

6. Ak je počet neospravedlnených hodín v priebehu školského roka väčší ako 60 hlási vedenie školy túto skutočnosť zriaďovateľovi.

**Čl. 3 SPRÁVANIE ŽIAKOV**

1. Žiak je povinný v škole dbať na pokyny pedagogických pracovníkov a ostatných zamestnancov školy, svedomito, podľa svojich schopností sa pripravovať na vyučovanie a dodržiavať školský poriadok.

2. Žiak prichádza na vyučovanie a na všetky školské podujatia včas, riadne pripravený, so všetkými učebnými pomôckami, ktoré podľa rozvrhu potrebuje na vyučovanie. Veci potrebné na hodinu si žiak pripraví cez prestávku.

3. Ak príde žiak na vyučovanie neskoro, ospravedlní sa vyučujúcemu.

4. Každý žiak má učiteľom určené miesto, ktoré nesmie svojvoľne meniť.

5. Pred zazvonením každý žiak sedí na svojom mieste a v tichosti očakáva učiteľa. Ak počas vyučovania vstúpi do triedy dospelá osoba, zdravia ju žiaci povstaním. Sadnú si len na pokyn vyučujúceho.

6. Žiak na vyučovaní sedí slušne, pozorne sleduje učiteľov výklad i odpovede žiakov, aktívne pracuje, nenašepkáva, neodpisuje a nevyrušuje.

7. Ak chce žiak odpovedať alebo sa vyučujúceho niečo spýtať, hlási sa zdvihnutím ruky.

8. Ak sa žiak na vyučovanie nepripravil alebo nemá domácu úlohu, ospravedlní sa vyučujúcemu pred začiatkom hodiny a uvedie dôvod.

9. Žiak môže opustiť triedu alebo pracovné miesto len so súhlasom vyučujúceho.

10. Žiak udržiava svoje miesto v čistote a poriadku.

11. Manipulovať s oknami, žalúziami, svetelnými vypínačmi a audiovizuálnymi prístrojmi môžu žiaci len so súhlasom učiteľa. Pri poškodení hradí rodič, resp. zákonný zástupca škodu, ktorú žiak spôsobil nezodpovedným konaním. Ak sa vinník nezistí, škodu nahradí kolektív triedy.

12. Nie je dovolené vykláňať sa z okien a vyhadzovať von žiadne predmety, papiere a iné odpadky.

13. Do školy je neprípustné nosiť predmety, ktoré žiak v škole nepotrebuje. Klenoty a väčšie sumy peňazí nosí žiak do školy na vlastnú zodpovednosť. Ak žiak zistí stratu svojej veci, oznámi to triednemu učiteľovi, ktorý urobí ďalšie opatrenia.

14. Každý žiak chodí do školy čisto a slušne oblečený, bez výstredností v úprave vlasov a zovňajška, (piercing, odfarbené vlasy, výrazne nalíčené tváre, nechty), vhodne obutý (prezuvky čisté, zdravotne vyhovujúce).

15. Správanie žiakov je vždy a všade slušné, zdvorilé. Pri rozhovore oslovuje všetkých pracovníkov školy pán a pani. Zásadne zdraví všetkých zamestnancov školy.

16. Žiak šetrí učebnice, učebné pomôcky, školské zariadenie a školskú budovu. Ak žiak úmyselne alebo z nedbanlivosti poškodí školský majetok, jeho rodičia alebo zákonný zástupca sú povinní túto škodu nahradiť a dať poškodenú vec do pôvodného stavu.

17. Na hodinách INF, TSV, VYV a THD ako aj pri písomných a laboratórnych prácach žiaci pri vstupe dospelej osoby do triedy nevstávajú.

18. So všetkými osobnými a úradnými záležitosťami sa žiaci obracajú na triedneho učiteľa. V prípade neprítomnosti triedneho učiteľa, sa s osobnými a úradnými záležitosťami obracajú na zástupcu riaditeľa školy.

19. Na školských vychádzkach, výletoch a exkurziách sa žiaci riadia podľa pokynov vedúceho učiteľa a ostatných pedagogických pracovníkov.

20. Žiaci šetria elektrický prúd a vodu.

21. Týždenníkov menuje triedny učiteľ. Sú dvaja a ich mená zapíše do triednej knihy. Ich povinnosti sú:

- pripraviť pomôcky na vyučovanie

- starať sa o úpravu triedy (zotrieť tabuľu, vetrať triedu cez veľkú prestávku, polievať kvety, udržiavať čistotu)

- na každej hodine hlásiť neprítomných žiakov v triede

- kontrolovať uzávery vody a vypnutie elektrického osvetlenia

- po ukončení vyučovania zotrieť tabuľu, odložiť učebné pomôcky, uzamknúť triedu a odovzdať kľúče učiteľovi

- oznámiť neprítomnosť vyučujúceho do 5 minút po zazvonení vedeniu školy

- hlásiť mimoriadne závažné udalosti (úraz, havárie a pod.) triednemu učiteľovi

22. Každý žiak je povinný mať v škole hygienické vrecúško s toaletnými potrebami (uterák, mydlo, toaletný papier, hygienické vreckovky, a iné).

23. Ak žiak prestupuje na inú školu, učebnice a školské potreby si ponechá a odovzdá na škole, kde ukončí školský rok.

**Správanie sa žiakov cez prestávky, prechod do odborných učební**

1. Dvere na triedach sú počas malých prestávok dokorán otvorené.

2. Počas veľkej prestávky odchádzajú žiaci bez vyzvania na chodbu, v prípade pekného počasia na školský dvor a zdržujú sa na asfaltových plochách. Nesmú opustiť školu, rešpektujú pokyny dozor konajúcich učiteľov.

3. Ak majú žiaci vyučovanie v odborných učebniach, zoberú si potrebné učebné pomôcky, prípadne ochranné plášte a po skončení prestávky sa pod dozorom vyučujúceho presunú do odbornej učebne.

4. Žiaci 1. - 4.ročníka chodia do telocvične a z telocvične pod vedením svojich učiteľov, žiaci 5. - 9. ročníka sa zhromaždia na chodbe pred zborovňou a pod vedením učiteľa TSV sa presunú do telocvične. Na hodinu TSV si žiaci berú aj žiacke knižky.

5. Vstup žiakov do šatní počas prestávok sa bez vyučujúcich zakazuje.

**Správanie sa žiakov v školskom klube detí**

1. V ŠKD sa žiaci správajú podľa pokynov vychovávateliek, bez dovolenia a písomného vyžiadania rodičov sa nevzďaľujú a neodchádzajú domov.

2. Neprítomnosť žiaka na výchovnej práci v ŠKD v určitý deň alebo po určitú dobu oznámia rodičia alebo zákonný zástupca žiaka príslušnej vychovávateľke písomne vopred.

3. Športové zariadenie v školskom areáli používajú žiaci iba za priameho dozoru vychovávateliek ŠKD.

4. Počas rekreačnej činnosti neničia žiaci zeleň v areáli školy.

**Správanie sa žiakov v školskej jedálni**

1. V školskej jedálni sa žiaci zdržujú len počas vydávania stravy, pri stole sa správajú slušne, disciplinovane, riadia sa pokynmi pedagogického dozoru a dodržujú pokyny vedúcej ŠJ.

2. Odev a tašku si žiaci uložia vo vestibule ŠJ na vešiak a policu, nie na zem.

3. Akékoľvek ponechávanie tašiek v areáli školy sa zakazuje.

4. Triedni učitelia určia služby žiakov vo vestibule ŠJ za účelom obmedzenia strácania sa vecí.

**Čl. 4 KRITÉRIA NA VÝCHOVNÉ OPATRENIA**

**Kritéria na výchovné opatrenia – pochvaly a iné ocenenia**

1. Pochvaly a iné ocenenia sa udeľujú za:

- mimoriadny prejav aktivity a iniciatívy, - záslužný alebo statočný čin,

- dlhodobú úspešnú prácu a korektné vzťahy medzi spolužiakmi.

2. Pochvala od triedneho učiteľa sa udeľuje za :

- vzornú dochádzku do školy počas školského roka,

- za dosiahnutý prospech „prospel s vyznamenaním“ za dané obdobie,

- reprezentáciu triedy v oblasti kultúry, športu, vzdelávania a pod.

- za 1.-3. miesto v školských kolách olympiád a rôznych súťaží

- prácu pre triedny kolektív a podobne

3. Pochvala od riaditeľa školy sa udeľuje za :

- reprezentáciu školy v oblasti kultúry, športu, vzdelávania a pod.

- záslužná práca pre školu, v školskom parlamente, v projektoch, zberoch a pod. v priebehu navštevovania ZŠ

- študijný priemer 1,00 - účasť v celoslovenskom kole súťaží a olympiád

- významný spoločenský čin (záchrana života, pomoc starým ľuďom a pod. )

- za 1.-3. miesto v okresných a vyšších kolách olympiád a rôznych súťaží

**Kritéria na výchovné opatrenia – posilnenie disciplíny**

1. Opatrenie na posilnenie disciplíny žiaka sa ukladá po objektívnom prešetrení za závažné alebo opakované previnenie proti školskému poriadku, ktoré spravidla predchádza zníženiu stupňa zo správania; podľa závažnosti previnenia sa ukladá niektoré z opatrení, najmä napomenutie od triedneho učiteľa, pokarhanie od triedneho učiteľa, pokarhanie od riaditeľa školy.

2. O udelení opatrenia informuje triedny učiteľ preukázateľným spôsobom zákonného zástupcu žiaka. Opatrenie sa zaznamená do triedneho výkazu. Udelenie zníženého stupňa zo správania sa odôvodní v triednom výkaze alebo katalógovom liste žiaka.

3. Opatrenia spravidla predchádzajú zníženiu známky zo správania. Pred udelením opatrenia je potrebné previnenie objektívne prešetriť za prítomnosti zákonného zástupcu žiaka. Za jedno previnenie je možné udeliť žiakovi len jedno výchovné opatrenie na posilnenie disciplíny.

4. Napomenutie od triedneho učiteľa sa udeľuje za:

- neskorý príchod na vyučovaciu hodinu,

- nevhodné správanie sa žiakov v triede, alebo na verejnosti,

- ojedinelé dopúšťanie sa menej závažných previnení proti školskému poriadku,

- neprezúvanie sa v priestoroch školy po 3 upozorneniach ktorýmkoľvek vyučujúcim, dozor konajúcim alebo zamestnancom školy

- nesplnenie povinnosti týždenníkov po 3 zápisoch

5. Pokarhanie od triedneho učiteľa sa udeľuje žiakovi za:

- 1 – 2 vymeškané neospravedlnené hodiny

- opakované sa dopúšťanie menej závažných previnení proti školskému poriadku,

- narúšanie vzťahov medzi spolužiakmi

- nerešpektovanie pokynov vyučujúcich a zamestnancov školy

- opakované nevhodné správanie sa žiakov v triede, alebo na verejnosti,

- časté zabúdanie učebných pomôcok, žiackej knižky a pod.

6. Pokarhanie od riaditeľa školy sa udeľuje žiakovi za:

- 3 – 6 vymeškaných neospravedlnených vyučovacích hodín,

- opakované porušovanie školského poriadku v škole a na verejnosti,

- časté narušovanie vyučovacieho procesu a pod.

7. Znížená známka zo správania na stupeň 2 (uspokojivé):

Žiak porušuje jednotlivé pravidlá školského poriadku, je prístupný výchovnému pôsobeniu a usiluje sa svoje chyby napraviť.

 - 7 – 12 vymeškaných neospravedlnených hodín,

- opakované závažné porušovanie školského poriadku,

- fyzické napadnutie spolužiaka, agresívne správanie voči žiakom alebo zamestnancom,

- krádež v škole a na verejnosti, bez trestného stíhania,

- falšovanie úradného dokumentu (ospravedlnenie od rodičov, LV potvrdenie, záznam v ŽK)

- priestupok voči zákonu neklasifikovaný ako prečin,

- úmyselné poškodzovanie majetku školy,

- svojvoľné opustenie výchovno-vzdelávacieho procesu (v škole i mimo školy ),

- za propagáciu rasizmu, xenofóbie, za prechovávanie drog a iných omamných látok.

8. Znížená známka zo správania na stupeň 3 (menej uspokojivé):

Žiak závažne porušuje pravidlá správania a školský poriadok alebo sa dopúšťa ďalších previnení.

- 13 - 60 vymeškaných neospravedlnených hodín

 - veľmi vážne porušenie školského poriadku,

- fyzické napadnutie, ublíženie na zdraví a šikanovanie,

- priestupok voči zákonu klasifikovaný ako prečin,

- falšovanie úradného dokumentu ako výpis z katalógového listu, vysvedčenie a pod.

- poškodenie školského majetku s väčším rozsahom škody.

9. Znížená známka zo správania na stupeň 4 (neuspokojivé):

 Žiak sústavne porušuje pravidlá správania a školský poriadok, zámerne narúša korektné vzťahy medzi spolužiakmi a závažnými previneniami ohrozuje ostatných žiakov a zamestnancov školy.

- 61 a viac vymeškaných neospravedlnených hodín

- priestupok voči zákonu klasifikovaný ako trestný čin,

- v týchto prípadoch problém preberá sociálny kurátor a postupuje podľa právnych predpisov odobratím prídavkov na dieťa a ďalšími výchovnými opatreniami voči žiakovi a zákonnému zástupcovi v zmysle platnej legislatívy.

10. Doplnok k priestupkom

A. Bežné priestupky:

- zabúdanie učebných pomôcok,

- zabúdanie žiackej knižky,

- zabúdanie prezuviek, úbor na TSV a pod.

B. Závažné priestupky:

- vyrušovanie na hodinách,

- bezdôvodné opustenie školy,

- nerešpektovanie príkazov vyučujúcich,

- prepisovanie známok,

- klamstvo, - podvody,

- používanie mobilných telefónov a iných predmetov, ktoré rozptyľujú jeho pozornosť, prípadne ohrozujú zdravie a bezpečnosť ostatných žiakov aj žiaka samotného.

C. Mimoriadne závažné priestupky :

- šikanovanie žiakov (aj slovné),

- arogancia,

- drzosť,

- fyzické ublíženie,

- krádež,

-fajčenie,

- alkohol,

- drogy,

- ničenie školského zariadenia a pod.

Ochranné opatrenia

Ak žiak svojím správaním a agresivitou ohrozuje bezpečnosť a zdravie ostatných žiakov, ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným účastníkom výchovy a vzdelávania vzdelávanie, riaditeľ školy môže použiť ochranné opatrenie, ktorým je okamžité vylúčenie žiaka z výchovy a vzdelávania, umiestnením žiaka do samostatnej miestnosti za prítomnosti pedagogického zamestnanca.

Riaditeľ školy bezodkladne privolá:

a) zákonného zástupcu,

b) zdravotnú pomoc,

c) policajný zbor.

**Čl. 5 PRÁVA A POVINNOSTI ŽIAKOV**

Žiak má právo na :

- vzdelanie zamerané na rozvoj jeho osobnosti, talentu, rozumových a fyzických schopností - zrozumiteľný výklad učiva

- odpoveď na otázky týkajúce sa preberaného učiva

- objektívne hodnotenie svojich vedomostí a zručností

- oboznámiť sa s kritériami a výsledkami hodnotenia v primeranom čase

- využívanie školských zariadení, učební a učebných pomôcok

- využívanie pomoci triedneho učiteľa, výchovného poradcu, koordinátora drogovej prevencie a poradenského psychológa a školského špeciálneho pedagóga

- ohľaduplné a taktné zaobchádzanie zo strany učiteľa i spolužiakov

- primerané vyjadrovanie svojho názoru na akýkoľvek problém

- výber budúceho štúdia

- prestávku, ako ju stanovuje vnútorný poriadok školy

- výber spolu sediaceho, pokiaľ svojím správaním neruší priebeh vyučovania

- voľbu náplne prestávky, pokiaľ zachováva pravidlá bezpečnosti a neruší ostatných

- návštevu ŠKD, nepovinného predmetu a záujmového krúžku, ktoré zriadila škola

 - účasť v školských a mimoškolských aktivitách, ktoré organizuje škola a ZRPŠ

- komisionálnu a opravnú skúšku

**Ďalej podľa Dohovoru o právach dieťaťa a žiaka :**

- má právo byť chránený pred akoukoľvek formou diskriminácie

- pri akomkoľvek konaní týkajúcom sa jeho osoby sa musí brať ohľad na jeho najlepšie záujmy

- má právo vyjadriť svoj názor a na to, aby jeho názor brali do úvahy

- má právo získavať informácie v rôznych formách, vrátane umenia, tlače, písania

- má právo na slobodu združovania pokojného zhromažďovania

- nebude vystavovaný zasahovaniu do jeho súkromia, rodiny, domova a korešpondencie

- má právo mať prístup k informáciám z rôznych zdrojov, zvláštny pozor sa dáva menšiny a podporu zásad na ochranu detí pred škodlivými materiálmi

- má právo na ochranu pred všetkými formami zneužívania

- má právo na vzdelanie, ktoré podporuje jeho osobnostný rozvoj a talent, prípravu na zodpovedný život v dospelosti, rešpekt voči ľudským právam, kultúrnym a národným hodnotám našej krajiny

- patriaci k menšinovej alebo domorodej skupine má právo žiť v zhode so svojou kultúrou

- má právo na ochranu pred škodlivými formami práce

- má právo na ochranu pred nezákonným požitím narkotík a sexuálnym vykorisťovaním

- má právo byť v bezpečí, a aby sa mu neubližovalo

**Povinnosti žiakov:**

 Si povinný dodržiavať školský poriadok. Za jeho dodržiavanie ti môžu byť udelené pochvaly (triednym učiteľom, riaditeľom školy) alebo iné ocenenia. Za porušovanie podľa závažnosti sa bude udeľovať výchovné opatrenie na posilnenie disciplíny (napomenutie tried. učiteľom, pokarhanie tried. učiteľom, pokarhanie riaditeľkou školy, znížená známka zo správania). Žiaci majú tieto povinnosti:

1. chrániť vlastné zdravie i zdravie iných, dbať o čistotu a poriadok, pomáhať pri udržiavaní poriadku v škole a jej okolí

2. prichádzať do školy pravidelne a včas podľa rozvrhu hodín, zúčastňovať sa na vyučovaní všetkých povinných, voliteľných a zvolených nepovinných predmetov,

3. prinášať učebnice a školské potreby do školy podľa rozvrhu hodín a pokynov vyučujúcich, 4. navštevovať zvolené nepovinné predmety a krúžky

5. byť v škole vhodne a čisto oblečení. Oblečenie musí vyhovovať všetkým hygienickým, estetickým, pracovným a kultúrnym požiadavkám. Dievčatá nesmú byť nalíčené a nesmú nosiť výstredné oblečenie (vrchná časť oblečenia musí prekrývať spodnú a sukne nesmú byť extrémne krátke),

6. šetriť školské zariadenie, chrániť pred poškodením a hospodárne zaobchádzať s učebnicami a učebnými pomôckami, poškodené opraviť alebo zaplatiť,

7. prezúvať sa v šatni do vhodnej obuvi, v škole mať hygienické vrecúško so základnými toaletnými potrebami,

8. v prípade stravovania sa v školskej jedálni, čakať disciplinovane v rade a dodržiavať pokyny dozor konajúceho, dbať o hygienu a kultúru stravovania,

9. oznámiť príslušnému vyučujúcemu alebo dozor konajúcemu učiteľovi každý aj drobný úraz alebo poranenie,

10. poznať a dodržiavať pravidlá uvedené v školskom poriadku.

**Žiakom je zakázané** :

1. fajčiť, prechovávať alebo užívať drogy, alkoholické nápoje a iné zdraviu škodlivé návykové látky v priestoroch školy a pri činnostiach organizovaných školou. Každé závažné porušenie vnútorného poriadku prerokuje pedagogická rada školy.

2. manipulovať s mobilným telefónom počas vyučovania (výchovnej činnosti, vrátane prestávok, exkurzií, školy v prírode) bez povolenia triedneho učiteľa, vyučujúceho (aj to len vo výnimočných prípadoch). Žiak nesmie bez výslovného súhlasu použiť mobilný telefón, ani iné súkromné mobilné komunikačné zariadenia a audiovizuálne prostriedky a zhotovovať v priestoroch školy a na školských podujatiach akékoľvek zvukové alebo obrazové záznamy, bez povolenia vyučujúceho. Mobilný telefón musí byť počas vyučovania vypnutý, odložený v školskej taške, skrinke zároveň sa zakazuje dobíjať mobilné telefóny v škole.

3. hrať karty a loptové hry, nosiť na hlavách šiltovky a klobúky v priestoroch školy, aj počas prestávok

4. vulgárne sa vyjadrovať v škole i mimo nej

5. chodiť v oblečení s extrémistickými znakmi alebo typickými nápismi, ukazujúcimi k ich netolerancii k ľuďom s iným názorom, rasou

6. sedieť na oknách

7. opustiť budovu školy počas vyučovania bez súhlasu triedneho učiteľa, prejavovať fyzickú agresivitu na verejnosti, v priestoroch školy a jej okolí

8. manipulovať a zasahovať do elektrických, vodovodných a iných zariadení

9. z bezpečnostných dôvodov v areáli školy používať skejty, kolieskové korčule, jazdiť na bicykloch, vodiť psov a iné zvieratá do areálu školy

10. šikanovať spolužiakov, vydierať, kradnúť a navzájom si ubližovať

**Príkazy** (čo žiak musí)

1. Chodiť do školy včas, najneskôr 15 minút pred začiatkom vyučovania.

2. Pri príchode do školy sa v šatni prezúvať.

3. Pravidelne sa pripravovať na vyučovanie.

4. Počas malých prestávok sa zdržiavať v triede pri zatvorených veľkých oknách. Otvorené môžu byť len vetračky.

5. Nosiť pomôcky na vyučovanie.

6. Pri zabudnutí pomôcok sa slušne ospravedlniť.

7. Rešpektovať všetkých vyučujúcich aj nepedagogických pracovníkov.

8. Navštevovať nepovinné predmety a krúžky, ktoré si zvolil, v odpoludňajších hodinách.

9. Oznámiť každý, aj drobný úraz alebo poranenie počas vyučovania.

**Zákazy** (čo žiak nesmie)

1. Neslušne a vulgárne rozprávať.

2. Používať na vyučovaní mobil.

3. Používať alkohol a iné omamné látky aj mimo vyučovania.

4. Poškodzovať školské priestory a pomôcky.

 5. Šikanovať a fyzicky napádať spolužiakov.

6. Opustiť školu počas vyučovania bez dovolenia triedneho učiteľa.

7. Vykláňať sa z okien.

8. Výstredne sa obliekať, líčiť sa.

9. Vodiť psov a iné zvieratá do areálu školy.

**Čl. 6 PRÁVA A POVINNOSTI ZÁKONNÝCH ZÁSTUPCOV**

**Práva zákonných zástupcov**

Zákonný zástupca má právo na :

- poskytnutie bezplatného vzdelávania v štátnych školách, v iných ako štátnych za úhradu

- vzdelávanie svojho dieťaťa bez diskriminácie

 - informácie o škole ako je koncepčný zámer rozvoja školy

- varianty, projekty, počty žiakov v triedach, materiálno-technické vybavenie, správu o výchovno-vzdelávacej činnosti za predchádzajúci školský rok

- prijatie svojho dieťaťa do základnej školy aj mimo školského obvodu, v ktorom má trvalé bydlisko so súhlasom riaditeľa školy

- integrovanie svojho dieťaťa a teda individuálny prístup vo výchove a vzdelávaní

- odklad začiatku povinnej školskej dochádzky svojho dieťaťa o jeden školský rok,

- povolenie pre svoje dieťa plniť povinnú školskú dochádzku mimo územia Slovenskej republiky

- požiadať o komisionálne preskúšanie svojho dieťaťa, ak má pochybnosti o správnosti klasifikácie

- úplné a presné informácie o výchovno-vzdelávacích výsledkoch žiaka, jeho dochádzke do školy

- účasť na vzdelávacom procese po dohode s riaditeľom školy

- oboznámenie s vnútorným poriadkom školy, upravujúcim práva a povinnosti žiaka

- vyriešenie podnetov, sťažností

- vydanie potvrdenia o návšteve školy, odpisu vysvedčenia, stravných lístkov a pod.

**Povinnosti zákonných zástupcov**

Zákonný zástupca je povinný :

- prihlásiť školopovinné dieťa na zápis do školy

- dbať o to, aby dochádzalo do školy pravidelne a včas. Za neplnenie tejto povinnosti môže rodič alebo zákonný zástupca dostať pokutu

- oznámiť spôsob plnenia povinnej školskej dochádzky na škole mimo SR do 15 dní

- ospravedlniť neprítomnosti žiaka na vyučovaní bez zbytočného odkladu, v odôvodnených prípadoch predložiť lekárske potvrdenie o chorobe. Za priestupok sa považuje, ak zákonný zástupca ohrozuje výchovu a vzdelávanie maloletého, najmä ak dieťa neospravedlnene vynechá viac ako 60 vyučovacích hodín ak rodič prihlási žiaka na dochádzku do školského klubu, dbá, aby dochádzal pravidelne a včas uhrádzal príspevok na čiastočnú úhradu nákladov

- rodič by mal utvoriť učiteľom podmienky na individuálne vyučovanie žiaka, ktorý je oslobodený od povinnosti dochádzať do školy

- rodič by mal zabezpečiť dieťaťu druh a množstvo školských pomôcok nevyhnutných pre riadny priebeh vzdelávacieho procesu

- rodič by sa mal zúčastňovať na schôdzach rodičovských združení

- rodič by mal predkladať návrhy na zlepšenie podmienok výchovno-vzdelávacieho procesu

**Čl. 7 POSTUP PRI PODOZRENÍ NA VÝSKYT PRENOSNÉHO PARAZITNÉHO OCHORENIA**

1. Pri akomkoľvek podozrení učiteľa na možný výskyt vší (dieťa sa škrabe, je nepokojné...) oznámi túto skutočnosť vedeniu školy a zákonnému zástupcovi žiaka. Zákonný zástupca je povinný prísť po žiaka do školy (resp. niektorý z rodinných príslušníkov)

2. Triedny učiteľ odporučí zákonnému zástupcovi navštíviť obvodného lekára a účelom potvrdenia diagnózy zavšivavenia a podľa jeho pokynov zabezpečiť odvšivavenie

3. Vedenie školy informuje všetkých rodičov (zvolaním rodičovských združení, zápisom do žiackej knižky), že na škole sa vyskytli vši. Zároveň budú rodičia informovaní, že učitelia školy, s cieľom zabrániť ďalšiemu šíreniu sa tohto ochorenia a v súlade s regionálnym úradom verejného zdravotníctva odsúhlaseným prevádzkovým poriadkom školy, budú v žiackych kolektívoch vykonávať preventívne opatrenia. Vedenie školy tiež požiada rodičov o súčinnosť, tzn. aby taktiež priebežne kontrolovali vlasy u svojich detí.

**Záverečné ustanovenia**

1. V prípade závažného priestupku alebo závažného porušenia školského poriadku sa nemusí v odôvodnených prípadoch dodržať hierarchia (postup) výchovných opatrení.

2. Výchovným opatreniam predchádza prevencia. Každé porušenie školského poriadku sa posudzuje individuálne. Pri riešení porušenia školského poriadku triedny učiteľ úzko spolupracuje so zákonnými zástupcami žiaka, pedagógmi školy, výchovným poradcom, vedením školy, školským špeciálnym pedagógom, školským psychológom, CPPPaP, políciou a pod..

3. Osobitne sa postupuje pri začlenených žiakoch so špeciálnymi výchovno-vzdelávacími potrebami.

Školský poriadok nadobúda účinnosť 1. septembra 2019